b'\n_START_ARTICLE_\nDvasinis teismas\n_START_PARAGRAPH_\nDvasinis teismas \xe2\x80\x93 ba\xc5\xbenytinio tribunolo ba\xc5\xbenytinei jurisdikcijai priklausan\xc4\x8dio gin\xc4\x8do nagrin\xc4\x97jimas ir sprendimas. Dvasinis teismas sprend\xc5\xbeia bylas, lie\xc4\x8dian\xc4\x8dias tik\xc4\x97jim\xc4\x85, dor\xc4\x85 ir ba\xc5\xbeny\xc4\x8dios gyvenimo drausm\xc4\x99, taip pat krik\xc5\xa1\xc4\x8dioni\xc5\xa1kosios santuokos, kunigini\xc5\xb3 \xc5\xa1ventim\xc5\xb3, vienuolini\xc5\xb3 \xc4\xaf\xc5\xbead\xc5\xb3 ir beatifikacijos bei \xc5\xa1vent\xc5\xb3j\xc5\xb3 kanonizacijos bylas. Ba\xc5\xbeny\xc4\x8dia teigia turinti paties Dievo jai suteikt\xc4\x85 teis\xc4\x99 savo srityje leisti \xc4\xafstatymus bei tvarkyti savo bendruomen\xc4\x99.\n_START_SECTION_\nPirmosios instancijos teismai\n_START_PARAGRAPH_\nPirmieji dvasiniai teismai - tai vyskupijos teismai, veikiantys atskir\xc5\xb3 diecezij\xc5\xb3 ribose, arba vienuolij\xc5\xb3 teismai savo nariams, nepriklausantiems tiesioginei vyskupo vald\xc5\xbeiai. Be \xc4\x8dia pamin\xc4\x97t\xc5\xb3 dviej\xc5\xb3, dar yra nema\xc5\xbeai kit\xc5\xb3 pirmosios instancijos dvasini\xc5\xb3 teism\xc5\xb3 ba\xc5\xbenytiniams klausimams spr\xc4\x99sti.\n_START_SECTION_\nAntrosios instancijos teismai\n_START_PARAGRAPH_\nByloms, i\xc5\xa1 prad\xc5\xbei\xc5\xb3 nagrin\xc4\x97toms sufraganini\xc5\xb3 diecezij\xc5\xb3 teismuose, antroji instancija yra arkivyskupo teismas, o byloms, nagrin\xc4\x97toms pirmoje instancijoje, arkivyskupo teisme, apeliacin\xc4\x97 instancija yra bet kurios vyskupijos trib\xc5\xabnolas, paties arkivyskupo pasirinktas ir Apa\xc5\xa1tali\xc5\xa1kojo Sosto patvirtintas. _NEWLINE_Vienuoliams pirmoji instancija yra provincijos vir\xc5\xa1ininko teismas, o antroji  - generalinio vir\xc5\xa1ininko teismas. _NEWLINE_Be \xc4\x8dia min\xc4\x97t\xc5\xb3j\xc5\xb3 ordinarini\xc5\xb3 antrosios instancijos teism\xc5\xb3, dar min\xc4\x97tini Sacra Romana Rota teismas ir Signatura Apostolica. Bendra tvarka apeliuojama \xc4\xaf betarpi\xc5\xa1kai auk\xc5\xa1tesn\xc4\xaf trib\xc5\xabnol\xc4\x85, bet tenka pasteb\xc4\x97ti, kad tai daryti n\xc4\x97ra grie\xc5\xbeta pareiga, ir d\xc4\x97l bet kurio vyskupo bet kurioje instancijoje padaryto sprendimo gali b\xc5\xabti apeliuojama tiesiog \xc4\xaf Sacra Romana Rota.'